*****

ΚΑΝΟΝΙΣΜΟΣ (ΕΟΚ) αριθ. 2824/86 ΤΟΥ ΣΥΜΒΟΥΛΙΟΥ

της 11ης Σεπτεμβρίου 1986

για τις εξαγωγές ημικατεργασμένων προϊόντων σιδήρου και χάλυβα προς τις Ηνωμένες Πολιτείες της Αμερικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η Κοινότητα έχει συνάψει διακανονισμό, υπό μορφήν ανταλλαγής επιστολών με τις Ηνωμένες Πολιτείες της Αμερικής, για την τροποποίηση του διακανονισμού της 21ης Οκτωβρίου 1982 σχετικά με τις συναλλαγές ορισμένων προϊόντων σιδήρου και χάλυβα (1), ο οποίος καλείται στο εξής «διακανονισμός»· ότι οι διακανονισμοί αυτοί καλύπτουν μόνο τις εξαγωγές της Κοινότητας με τη σύνθεσή της στις 31 Δεκεμβρίου 1985·

ότι ο διακανονισμός προβλέπει ότι οι εξαγωγές ημικατεργασμένων προϊόντων σιδήρου και χάλυβα, καταγωγής της Κοινότητας, προς τις Ηνωμένες Πολιτείες, περιορίζονται σε ένα ορισμένο επίπεδο, για μια καοθορισμένη περίοδο· ότι ο διακανονισμός περιέχει ειδικές διατάξεις για τα ημικατεργασμένα προϊόντα σιδήρου και χάλυβα, που έχουν εξαχθεί από την Κοινότητα πριν από τις 15 Σεπτεμβρίου 1986, αλλά δεν έχουν εισαχθεί στις Ηνωμένες Πολιτείες ή αποσυρθεί από την αποθήκη για να διατεθούν στην κατανάλωση πριν από τις 15 Σεπτεμβρίου 1986·

ότι ο διακανονισμός ορίζει ότι τα προϊόντα αυτά δεν γίνονται δεκτά αν δεν καλύπτονται από ένα ad hoc κοινοτικό πιστοποιητικό εξαγωγής, που εκδίδει η Κοινότητα για τους εξαγωγείς που το ζητούν πριν από τις 31 Οκτωβρίου 1986·

ότι, προκειμένου να γίνουν δεκτά αυτά τα προϊόντα στις Ηνωμένες Πολιτείες, όσον το δυνατόν ταχύτερα, είναι ανάγκη να καταρτίσει η Επιτροπή τα πιστοποιητικά αυτά και να τα διαβιβάσει στις αμερικάνικες αρχές·

ότι προβλέπεται να καταλογισθούν οι ποσότητες που καλύπτονται από αυτά τα ad hoc πιστοποιητικά στο χορηγούμενο στα οικεία κράτη μέλη μερίδιο από τις συνολικές εξαγωγικές δυνατότητες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για όλα τα ημικατεργασμένα προϊόντα σιδήρου και χάλυβα, που περιγράφονται στο παράρτημα Ι του κανονισμού (ΕΟΚ) αριθ. 2870/82 (2), όπως τροποποιήθηκε τελευταία από τον κανονισμό (ΕΟΚ) αριθ. 2823/86 (3), καταγωγής Κοινότητας, τα οποία εξήχθησαν από την Κοινότητα πριν από τις 15 Σεπτεμβρίου 1986, αλλά δεν έχουν εισέλθει στις Ηνωμένες Πολιτείες της Αμερικής ή δεν έχουν αποσυρθεί από την αποθήκη προκειμένου να διατεθούν στην κατανάλωση πριν από τις 15 Σεπτεμβρίου 1986, η Επιτροπή καταρτίζει ad hoc κοινοτικά πιστοποιητικά εξαγωγής και τα διαβιβάζει στις αμερικανικές αρχές, υπό τον όρο ότι έχει γίνει η αίτηση προς την Επιτροπή από τον αρμόδιο κοινοτικό εξαγωγέα, πριν από τις 31 Οκτωβρίου 1986.

Άρθρο 2

Οι αιτήσεις για τα ad hoc πιστοποιητικά πρέπει να περιέχουν τα στοιχεία του άρθρου 7 του κανονισμού (ΕΟΚ) αριθ. 2874/82 της Επιτροπής (4), όπως τροποποιήθηκε τελευταία με τον κανονισμό (ΕΟΚ) αριθ. 2826/86 (5), καθώς και το όνομα για το αν είναι « πλατέα» ή «κορμοί ή/και πρίσματα».

Άρθρο 3

Εάν οι ποσότητες που καλύπτονται από τα ad hoc πιστοποιητικά οδηγήσουν σε μεταβολή των κοινοτικών ορίων των εξαγωγών που καθορίζει ο διακανονισμός, τότε οι ποσότητες αυτές καταλογίζονται στο χορηγούμενο στα οικεία κράτη μέλη μερίδιο από τις συνολικές εξαγωγικές δυνατότητες.

Άρθρο 4

Για την εφαρμογή του παρόντος κανονισμού, ή έκφραση «Κοινότητα », σημαίνει την Κοινότητα με την σύνθεσή της στις 31 Δεκεμβρίου 1985, και η έκφραση «κράτη μέλη» δεν περιλαμβάνει την Ισπανία και την Πορτογαλία.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Σεπτεμβρίου 1986.

Για το Συμβούλιο

Ο Πρόεδρος

G. HOWE

(1) Βλέπε σ. 21 της παρούσας Επίσημης Εφημερίδας.

(2) ΕΕ αριθ. L 307 της 1. 11. 1982, σ. 3.

(3) Βλέπε σ. 1 της παρούσας Επίσημης Εφημερίδας.

(4) ΕΕ αριθ. L 307 της 1. 11. 1982, σ. 56.

(5) Βλέπε σ. 9 της παρούσας Επίσημης Εφημερίδας.